DA Den Europæiske Unions Tidende C 228/3

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 228/03)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»POULARDE DU PÉRIGORD«

EU-nr.: FR-PGI-0005-01373 — 24.9.2015

BOB ( ) BGB ( X )

1. Betegnelse

»Poularde du Périgord«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

»Poularde du Périgord« er en gul poulard af langsomt voksende racer af typen nøgenhals.

»Poularde du Périgord« er en opfedet ungkylling, som opdrættes i mindst 120 dage. Der er tale om et fyldigt stykke fjerkræ, som indtages ved festlige lejligheder. Det har en meget veludviklet og fyldig muskulatur på en fin knoglebygning. Skindet er meget tyndt og har en intens og ensartet gul farve og lader ane en betydelig andel underfedt. Hele muskelmassen har et højt intramuskulært fedtindhold, den såkaldte »marmorering«.

»Poularde du Périgord« kan markedsføres som hele fjerkrækroppe, udskåret, ferske eller frosne. De kan være pakket under folie, være vakuumpakket eller pakket i beskyttende atmosfære.

Fjerkrækroppene af »Poularde du Périgord« udbydes i følgende former:

— udtarmede fjerkrækroppe (plukket og renset fjerkræ, med hoved, fødder og indmad)

— fjerkrækroppe, der er »klar til tilberedning« (plukket og renset fjerkræ uden hoved, med eller uden mellemfodsben)

— fjerkrækroppe, der er »métifet« eller »méti-fait« (plukket og renset fjerkræ med eller uden mellemfodsben og med hovedet lagt ind under vingen).

Fjerkrækroppene har en minimumsvægt på 1,7 kg »klar til tilberedning« eller 2 kg udtarmet.

Der lægges stor vægt på, at slagtekroppene ved præsentationen fremstår fejlfri og af høj kvalitet.

3.3. Foder (kun for produkter af animalsk oprindelse) og råvarer (kun for forarbejdede produkter)

I hele opdrætsperioden består foderet udelukkende af vegetabilske produkter, mineraler og vitaminer.

Blandt de obligatoriske vegetabilske produkter i blandingen er:

— majs i forskellig mængde alt efter dyrenes alder

— mindst én anden kornsort, f.eks. hvede, byg, triticale, sorghum, havre

— proteinafgrøder til at afbalancere foderet.

Opdrætsperioden er inddelt i fire faser svarende til de forskellige fysiologiske behov, som de forskellige kornmængder modsvarer:

— startfasen, fra dag 1 til dag 28: Startfoderet består (i vægt) af mindst 50 % kornblanding (korn og biprodukter fra korn). Blandt de obligatoriske kornsorter skal der være majs og mindst én anden kornsort (hvede, byg, triticale, havre) eller sorghum. I denne kornblanding er minimumsindholdet af majs (i vægt) fastsat til 25 %.

— vækstfasen, fra dag 29 til dag 52: Voksefoderet består (i vægt) af mindst 70 % kornblanding (korn og biprodukter fra korn). Blandt de obligatoriske kornsorter skal der være majs og mindst én anden kornsort (hvede, byg, triticale, havre) eller sorghum. I denne kornblanding er minimumsindholdet af majs (i vægt) fastsat til 30 %.

— færdigbehandlingsfasen, fra dag 53 til dag 81: Færdigbehandlingsfoderet består (i vægt) af mindst 80 % kornblanding (korn og biprodukter fra korn). Blandt de obligatoriske kornsorter skal der være majs og mindst én anden kornsort (hvede, byg, triticale, havre) eller sorghum. I denne kornblanding er minimumsindholdet af majs (i vægt) fastsat til 30 %.

— opfedningsfasen, til mindst 120 dage: Foderet består (i vægt) af mindst 40 % majs. Kosttilskud med ler (bentonit) tilsættes systematisk hver fodertype. Der blandes mindst 2 kg/t i foderet.

3.4. Specifikke etaper af produktionen, som skal finde sted i det afgrænsede geografiske område

Såvel opdræt som slagtning af »Poularde du Périgord« finder sted i det geografiske område.

Slagterierne i Périgord har nemlig udviklet og bevaret en særlig knowhow om udvælgelse af fjerkrækroppe, der bidrager til produktets anseelse og produktets endelige præsentationskvalitet.

Skoldning og plukning, rensning, opsætning og afkøling skal foretages med den allerstørste omhu, da kun fjerkrækroppe uden fejl kan sælges hele. Derfor foretages der to sorteringer før opsætning og efter afkøling.

Hvad angår poularder med betegnelsen »métifet« eller »méti-fait«, foretages rensning og færdigbehandling manuelt.

3.5. Særlige regler for udskæring, rivning eller emballering osv. af det produkt, som betegnelsen henviser til

Udskæring og emballering finder sted på slagteriet. Det muliggør en fortløbende forarbejdning og sikrer, at der ikke sker en forringelse af kødets kvalitet i kontakt med luften. Både det ferske og frosne kød skal fremtræde uden fejl, og derfor skal håndteringen være begrænset, navnlig fordi »Poularde du Périgord« har et meget tyndt skind. Nedfrysningen skal ske senest 24 timer efter slagtning. Disse forskellige faktorer nødvendiggør en hurtig emballering, og ved at denne foregår i området, kan det sikres, at præsentationskriterierne opfyldes.

3.6. Særlige regler for mærkning af det produkt, som betegnelsen henviser til

Mærkningen omfatter den beskyttede geografiske betegnelse (BGB) »Poularde du Périgord«.

Etiketter og salgsdokumenter skal være forsynet med det fælles logo:

4. Kort angivelse af det geografiske områdes afgrænsning

Det geografiske område omfatter følgende departementer:

— Charente, begrænset til følgende kantoner: Aubeterre-sur-Dronne, Chalais, Montbron, Montembœuf, Montmoreau-Saint-Cybard og Villebois-Lavalette

— Charente-Maritime, begrænset til kantonen Montguyon

— Corrèze begrænset til følgende kantoner: Argentat, Ayen, Beaulieu-sur-Dordogne, Beynat, Brive-la-Gaillarde-Centre, Brive-la-Gaillarde-Nord-Est, Brive-la-Gaillarde-Nord-Ouest, Brive-la-Gaillarde-Sud-Est, Brive-la-Gaillarde-Sud-Ouest, Corrèze, Donzenac, Égletons, Juillac, Larche, Lubersac, Malemort-sur-Corrèze, Meyssac, Seilhac, Treignac, Tulle-Campagne-Nord, Tulle-Campagne-Sud, Tulle-Urbain-Nord, Tulle-Urbain-Sud, Uzerche og Vigeois

— Dordogne

— Gironde, begrænset til følgende kantoner: Castillon-la-Bataille, Coutras, Lussac, Pujols og Sainte-Foy-la-Grande

— Haute-Vienne begrænset til følgende kantoner: Aixe-sur-Vienne, Ambazac, Châlus, Châteauneuf-la-Forêt, Eymoutiers, Laurière, Limoges-Beaupuy, Limoges-Isle, Limoges-Landouge, Limoges-Couzeix, Limoges-Cité, Limoges-Le Palais, Limoges-Condat, Limoges-Panazol, Limoges-Corgnac, Limoges-Puy-las-Rodas, Limoges-Grand-Treuil, Limoges-Vigenal, Limoges-Émailleurs, Limoges-Carnot, Limoges-Centre, Limoges-La Bastide, Nexon, Nieul, Oradour-sur-Vayres, Pierre-Buffière, Rochechouart, Saint-Germain-les-Belles, Saint-Junien-Est, Saint-Junien-Ouest, Saint-Laurent-sur-Gorre, Saint-Léonard-de-Noblat, Saint-Mathieu og Saint-Yrieix-la-Perche

— Lot, begrænset til følgende kantoner: Bretenoux, Cahors-Nord-Est, Cahors-Nord-Ouest, Cahors-Sud, Cajarc, Castelnau-Montratier, Catus, Cazals, Gourdon, Gramat, Labastide-Murat, Lacapelle-Marival, Lalbenque, Lauzès, Limogne-en-Quercy, Livernon, Luzech, Martel, Montcuq, Payrac, Puy-l'Évêque, Saint-Céré, Saint-Germain-du-Bel-Air, Saint-Géry, Salviac, Souillac og Vayrac

— Lot-et-Garonne, begrænset til følgende kantoner: Cancon, Castelmoron-sur-Lot, Castillonnès, Duras, Fumel, Lauzun, Marmande-Est, Marmande-Ouest, Monclar, Monflanquin, Sainte-Livrade-sur-Lot, Seyches, Tonneins, Tournon-d'Agenais, Villeneuve-sur-Lot-Sud, Villeréal og Le Mas-d'Agenais.

5. Tilknytning til det geografiske område

Det geografiske områdes egenart

Det geografiske område er beliggende i den sydvestlige fjerdedel af Frankrig med centrum i departementet Dordogne.

Det såkaldte Périgord er vidtstrakt område ved foden af en bjergkæde med hældning fra nordøst mod sydvest. De mange vandløb, der løber gennem klipper af forskellig hårdhedsgrad i dette område, har dannet et net af små dale med forskellige retninger og profiler, og er et af de topografiske kendetegn, der i størst grad præger landskabet i Périgord. Kun dalene, som er rige på alluvium, er velegnede til korndyrkning. Skråningerne, som ofte er stejle og skovbevoksede, er mere egnet til opdræt.

Den geologiske kompleksitet har begunstiget tilstedeværelsen af talrige mineralforekomster (jern, guld, kalksten og kaolin). Visse af dem udnyttes til produktion af fuller's jord af typen bentonit og montmorillonit med særlige egenskaber.

Klimaet i det geografiske område er generelt tempereret, et moderat kystklima, dvs. det er underlagt det nordatlantiske klimasystem, men er også samtidig præget af både det kontinentale klimasystem og middelhavsklimaet.

Dyrkningen af majs er meget udbredt i hele det geografiske område. Også korn dyrkes i vid udstrækning, fortrinsvis blød hvede og triticale.

Med hensyn til menneskelige faktorer begyndte udviklingen af fjerkræavl for alvor i det 14. århundrede.

Først i løbet af det 19. århundrede blev Périgord et område, der var specialiseret i fjerkræproduktion, men som dog bevarede sin traditionelle familiebaserede karakter.

Det første »Syndicat de défense du Poulet Fermier du Périgord« blev oprettet i 1953. I sine tekniske forskrifter fra dengang fastlægger organisationen, hvordan fjerkræet skal opdrættes »ifølge den gængse metode på gårdene i Périgord«.

Udviklingen og den anseelse, kyllingen opnåede, har tilskyndet fjerkræavlerne i Périgord til at udvikle en produktion af fjerkræ, som indtages ved festlige lejligheder, på grundlag af den traditionelle knowhow, der er bevaret i Périgord.

Opdrættet af poularder er udviklet efter de samme metoder som opdræt af kyllinger. Knowhow om foder har vist sig særdeles relevant i forbindelse med forlængelsen af opdrættet og opfodringen af disse kyllinger. Som tidligere spreder opdrætteren i Périgord hver dag nogle håndfulde hele korn ud over strøelsen i hønsehuset, og supplerer desuden kornfoderet med bentonit, en lerart i Périgord, som er kendt for sine fordøjelsesfremmende egenskaber for fjerkræ.

Produktets egenart

»Poularde du Périgord« er et fyldigt fjerkræ til indtagelse ved festlige lejligheder, som har en meget veludviklet og fyldig muskelmasse. Den samlede muskelmasse har et højt intramuskulært fedtindhold, den såkaldte »marmorering«, og udviser en betydelig andel underfedt.

Der lægges stor vægt på, at slagtekroppene ved præsentationen fremstår fejlfri og af høj kvalitet.

Denne egenart har sikret »Poularde du Périgord« et godt omdømme.

Årsagssammenhæng

»Poularde du Périgords« tilknytning til oprindelsesstedet beror på dens kvalitet og omdømme.

På grund af det geografiske områdes milde kystklima og beliggenhed i lav til middel højde er det et velegnet sted til opdræt af fjerkræ.

Dalene, som er rige på alluvium, anvendes til dyrkning af korn, og de ofte stejle og skovklædte skråninger til græsarealer til fjerkræet.

Forholdet mellem de forskellige kornsorter i foderrationen beror på, at de længe og regelmæssigt har været en fast bestanddel af sædskiftet på bedrifterne i Périgord. De har en specifik ernæringsprofil, som er særdeles afbalanceret i forhold til udviklingen og opfedningen af fjerkræ.

Blandt de anvendte kornsorter indtager majs, som er den dominerende afgrøde, en fremtrædende plads, idet den manglende frøskal om kornet gør det lettere at fordøje og dermed giver det en bedre optagelseskvalitet. På grund af det høje fedt- og stivelsesindhold i majs er det et særligt energiholdigt og velegnet foder til opfedning af poularder.

Når foderrationen systematisk suppleres med ler (bentonit), sikres en god sundhedstilstand og bedre miljøbetingelser i hønsehuset, hvilket fremmer en mere harmonisk og jævn vækst hos fjerkræet. Dette valg, som de perigordiske opdrættere har truffet, har vist sig at være meget afgørende og velbegrundet for udviklingen af muskelmassen og opfedningen af »Poularde du Périgord«, så meget desto mere fordi det drejer sig om fjerkræ af langsomt voksende race med en meget lang opdrætsperiode.

Tilsætningen af bentonit til alt foderet medfører, at det bedre optages i hele dyrets levetid. Denne bedre optagelse fremmer en bedre udvikling af alle væv, bl.a. musklerne, og en bedre fedtfordeling. Derfor har fjerkrækroppene af »Poularde du Périgord« en afbalanceret fordeling mellem bugfedt, underhudsfedt og intramuskulært fedt.

Denne praksis hænger sammen med den overleverede tradition med hver dag at sprede nogle håndfulde hele korn ud over strøelsen i hønsehuset. Denne gamle metode, som tidligere gjorde det muligt for bondekonerne at samle fjerkræet, styrker forbindelsen mellem opdrætteren og fjerkræet, stimulerer kyllingernes instinkt med hensyn til at pikke efter føde og har en positiv indvirkning på dyrenes søgning efter føde på græsarealerne. Denne adfærd giver sig udslag i en større fysisk aktivitet, som fører til udvikling af en kraftigere muskulatur med en bedre fedtfordeling i musklerne.

Den bidrager ligeledes til at stimulere kråsens funktion fra en tidlig alder og medvirker til at forbedre optagelsen af de bestanddele i foderet, som bidrager til muskelmassens udvikling.

Endvidere fremmer denne adfærd kyllingernes vedvarende skraben i strøelsen, der således ventileres og holdes tør længere, hvilket er vigtigt af hensyn til den lange opdrætsperiode for dette fjerkræ.

Den daglige vane med at skrabe og vende strøelsen er særlig vigtig for poularder, fordi opdrætstiden for dette fjerkræ til indtagelse ved festlige lejligheder er lang og afsluttes med en periode i indelukke. Det fremmer nemlig en rigtig god fjerdragtstilstand, at poularderne opholder sig indendørs på en meget ren strøelse i slutningen af opfedningsperioden. Det betyder en lettere plukning og dermed en fejlfri præsentation af de hele fjerkrækroppe, navnlig i den traditionelle lokale version »méti-fait«.

Opdræt på friland på ofte skrånende og skovklædte græsarealer har ligeledes en betydning for »Poularde du Périgords« særlige egenart, der viser sig i en mere solid benbygning, som muliggør udviklingen af en større muskelmasse (fileter og lår).

Det intramuskulære fedt, som giver kødet hos »Poularde du Périgord« den særlige marmorerede tekstur, dannes i løbet af den afsluttende opfedningsfase, som foregår indendørs.

Alle disse faktorer blev beskrevet i 1929 af regionens berømte kok, La Mazille, i hans samling af lokale opskrifter, hvori det hedder: »En af hovedårsagerne til den fortræffelige kvalitet af fjerkræet i Périgord er den måde, hvorpå det fodres og opfedes med majs.«

»Poularde du Périgords« anseelse er ligeledes dokumenteret fra begyndelsen af det 19. århundrede gennem de konkurrencer, der blev afholdt først i Dordogne (1862) og herefter i alle nabodepartementerne (Limoges 1862, Agen 1863 og Niort 1866), som for størstepartens vedkommende belønnede perigordiske opdrættere. Takket være den fortrinlige smag af traditionelt opdrættet fjerkræ, der egner sig til en festlig anledning, nyder produktet »Poularde du Périgord« i dag en stadig voksende anerkendelse.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-15f16403-8e36-4a51-876e-f644ae3d7e36

(1) EUT L 343 af 14.12.2012, s. 1.